《贺新郎》
宋代·刘镇

翠葆摇新竹。正榴花、枝头叶底，斗红争绿。谁在纱窗停针线，闲理竹西旧曲。又还是、兰汤新浴。手弄合欢双彩索，笑偎人、福寿低相祝。金凤亸，艾花矗。

龙舟噀水飞相逐。记当年、怀沙旧恨，至今遗俗。雨过平芜浮天阔，画鹢凌波尽簇。沸十里、笙歌声续。好是蟾钩随归棹，任欢呼、船重成颓玉。犹未忍，罩银烛。

作者简介：宋广州南海人，字叔安，号随如。宁宗嘉泰二年进士。以诖误谪居三山三十年。性恬淡，士大夫皆贤之。工诗词，尤长于诗，明白清润，为时所推。有《随如百咏》。